Ան նշած է, որ ցուցահանդէսին ներկայացուած 14 դարերու հայկական ժառանգութիւնը՝ իր անգին գլուխ-գործոցներով, հաւաքուած՝ ամբողջ աշխարհէն, այժմ ներկայացուած է Մեթրոփոլիթէնի` աշխարհի ամենակարեւոր թանգարաններէն մէկուն մէջ: Փաշինեան համոզում յայտնած է, որ անիկա, անկասկած, Միացեալ Նահանգներու մէջ պիտի փոխէ Հայաստանի եւ հայկական արուեստի նկատմամբ ընկալումն ու գնահատականը: "Այս նախաձեռնութեան շնորհիւ՝ Մեթրոփոլիթէնի տասնեակ հազարաւոր այցելուներ պիտի ծանօթանան մեր ազգի պատմական եւ մշակութային ժառանգութեան, որ առաջինը ընդունած է քրիստոնէութիւնը իբրեւ պետական կրօն։ Այսօր կը ներկայացուին աւելի քան 140 նմուշներ՝ պատկերազարդ ձեռագրեր, եկեղեցիներու մանրանկարներ, խաչքարեր, տպագիր գիրքեր եւ այլ եզակի ցուցանմուշներ, ներառեալ՝ Թորոս Ռոսլինի, Սարգիս Պիցակի, Թորոս Տարօնացիի, Յակոբ Ջուղայեցիի, Գրիգոր Տաթեւացիի ստեղծագործութիւնները", ըսած է վարչապետը: Ան աւելցուցած է, որ ցուցահանդէսը հնարաւոր դարձած է շնորհիւ տիկին Հելեն Էվանսի եւ անոր գործընկերներու ջանքերուն: Փաշինեան շնորհակալութիւն յայտնած է նաեւ թանգարանի նախագահ Տանիէլ Վայսին, թանգարանի տնօրէն Մաքս Հոլիին, ձեռնարկը համակարգողներուն, ինչպէս նաեւ բոլոր անհատ նուիրատուներուն, հիմնադրամներուն, Երուսաղէմի եւ Պոլսոյ Հայոց պատրիարքարաններուն, Մայր Աթոռ Սուրբ Էջմիածինին: